Serbstwo a tradicije hłubšo we wědomju ludźi zakorjenić
Tři Žony (GH/SN). Před nimale 60 lětami steješe w kóždej wsy znajmjeńša jedna mlokowa rampa. Burja stajachu na nju kóžde rano swoje čerstwje nadejene mloko we wulkich kanach, zo bychu je mlokarnje wotewzali. Wječor abo dźeń pozdźišo su swoje kany při rampje wróćo dóstali. Tak běše mlokowa rampa lětdźesatki wažne městno we wsy kaž tež w burskim žiwjenju.
Dźensa mlokowe rampy hižo njetrjebamy. Wone su nimale wšudźe wotstronjene. Skót plahuja nimo mało wuwzaćow skerje jenož hišće we wulkich zawodach. A tam wužiwaja za transport mloka wulke tankowe wozy. Hródźe na mnohich statokach su přetwarjene abo steja prózdne – tak tež w Třoch Žonach. W małej wsy Łazowskeje gmejny nimaja dźensa žanu kruwu wjace. Přiwšěm su sej tam cyle nowu mlokowu rampu stajili. Wšako běše wona něhdy wažna městnosć, hdźež so susodźa zetkawachu a sej nowosće wuměnjachu.
szl_Latn szl_Latn szl_Latn